Sistema ta' purifikazzjoni tal-ilma fir-Renal Unit fl-Isptar Mater Dei Fil-preżent f'Malta hawn madwar 220 pazjent b'mard fil-kliewi u li jieħdu trattament ta' haemodialysis b'mod regolari mill-Isptar Mater Dei. Biex il-magni tal- haemodialysis ikunu jistgħu jaħdmu jkollhom bżonn ilma purifikat. Għal dan l-għan fir-Renal Unit hemm impjant ta' Reverse Osmosis li jippurifika l-ilma. Dan qalu d-Deputat Prim Ministru u l-Ministru għas-Saħħa Chris Fearne waqt żjara li għamel fir-Renal Unit. "Għal kull ċiklu ta' haemodialysis jiġi użat madwar 200 litru ta' ilma purifikat. U meta tqis li ta' kull ġimgħa fl-Isptar Mater Dei jsiru 500 ċiklu ta' haemodialysis , iċ-ċifri li jintużaw kull ġimgħa huma kbar," qal id-Deputat Prim Ministru. Apparti l-impjant tar-Reverse Osmosis, fl-aħħar xhur sar investiment fuq magni li jippurifikaw l-ilma portable biex ikunu jistgħu jintużaw fi swali oħra fejn ukoll isiru l- haemodialysis , fosthom fit-Taqsima tal-Kura Intensiva u fiċ-Ċentru tal-Onkoloġija. Fl-aħħar snin sar investiment kbir fir-Renal Unit fejn ġew mibdula l-magni kollha li jagħtu l- haemodialysis għal magni aktar effiċjenti li jħallu inqas strapazz fuq il-pazjenti. Dan it-tkabbir sar b'investiment ta' €5 miljun.